TIPCO ยางมะตอยอุ้มกำไร
เห็นงบปี 2562 ของบริษัท ทิปโก้ฟูดส์ จำกัด (มหาชน) หรือ TIPCO ที่พลิกจากขาดทุนมามีกำไรสุทธิสูงถึง 207 ล้านบาท...ถ้าดูผิวเผินเหมือนยอดขายน้ำผลไม้จะดีขึ้น..!
18 ก.พ. 2563

สำนักข่าวรัชดา
เห็นงบปี 2562 ของบริษัท ทิปโก้ฟูดส์ จำกัด (มหาชน) หรือ TIPCO ที่พลิกจากขาดทุนมามีกำไรสุทธิสูงถึง 207 ล้านบาท…ถ้าดูผิวเผินเหมือนยอดขายน้ำผลไม้จะดีขึ้น..!
แต่หากเข้าไปดูไส้ในงบจริง ๆ จะเห็นว่ารายได้จากการขายและบริการรวมลดลง 16% เหลือแค่ 3,561 ล้านบาท จากปี 2561 อยู่ที่ 4,248 ล้านบาท 
โดยเป็นการลดลงทุกกลุ่มธุรกิจ ตั้งแต่ธุรกิจเครื่องดื่มที่มีรายได้จากการขายลดลง 13% จากกำลังซื้อภายในประเทศที่ยังไม่ฟื้นตัวเท่าที่ควร ในส่วนของธุรกิจผลิตภัณฑ์จากพืช ผัก และผลไม้ มีรายได้จากการขายลดลง 16% จากราคาขายและปริมาณส่งออกที่ลดลง 
ขณะที่ตัวเลขส่วนแบ่งกำไรจากเงินลงทุนในบริษัทร่วมโป่งขึ้นมาอย่างชัดเจน โดยเพิ่มจาก 132 ล้านบาท ในปี 2561 มาเป็น 732 ล้านบาท ในปี 2562
เท่ากับว่า การดำเนินงานปกติของ TIPCO ตัวเลขยังขาดทุน..!
แต่ที่เห็นพลิกมามีกำไร…มาจากเงินลงทุนในบริษัทร่วมนั่นเอง 
บริษัทร่วมที่ว่านี้ คงหนีไม่พ้นบริษัท ทิปโก้แอสฟัลท์ จำกัด (มหาชน) หรือ TASCO ซึ่ง TIPCO ถือหุ้นอยู่ 23.46%
โดยงบปี 2562 TASCO โชว์ผลงานสุดปัง ฟาดกำไรสุทธิไป 3,123 ล้านบาท เพิ่มขึ้น 454% จากปีก่อนที่มีกำไรสุทธิ 564 ล้านบาท และมีรายได้จากการขายและบริการ 36,893 ล้านบาท เพิ่มขึ้น 33.52% เนื่องจากปริมาณการขายในตลาดต่างประเทศเพิ่มขึ้น
ขณะที่บริษัทย่อย Kemaman Bitumen Company SDN. BHD. ได้รับสินไหมทดแทนจากเหตุการณ์เพลิงไหม้ 593 ล้านบาท จากบริษัทประกันภัย
ทำให้ TIPCO รับรู้กำไรจาก TASCO ตามสัดส่วนการถือหุ้น…
กลายเป็นยางมะตอยอุ้มน้ำผลไม้ไปซะงั้น…
เข้าตำราได้ลูกดีมีชัยไปกว่าครึ่ง…
แต่ถ้าเปรียบเทียบแม่ลูกคู่นี้…ใครเด่นกว่ากัน..?
ในมุมของลูกอย่าง TASCO อาจจะมีความหวือหวามากกว่า ด้วยสภาพคล่องที่ดีกว่า และผลประกอบการที่มีชีวิตชีวากว่า 
ขณะที่ TIPCO ยังต้องเผชิญความท้าทายของตลาดน้ำผลไม้ที่เติบโตในระดับทรงตัว เผลอ ๆ อาจติดลบด้วยซ้ำไป
แถมยังมีภาษีความหวานที่ตามมาหลอกหลอนเป็นบางครั้งบางคราวอีก…ทำให้ผลงานช่วงที่ผ่านมาไม่เป็นที่สบอารมณ์ของนักลงทุน
ก็ไม่รู้ว่า เป็นเพราะ “กำไรมายา” หรือเปล่า..? ทำให้วานนี้ (18 ก.พ.) ราคาหุ้น TIPCO รูดหนัก 8.61% โดยปิดตลาดที่ระดับ 6.90 บาท ปรับลดลง 0.65 บาท ด้วยมูลค่าการซื้อขาย 88.73 ล้านบาท
โอเค…บางคนมองว่าเป็นเพราะภาวะตลาดที่ไม่เป็นใจ…ก็อาจจะใช่ แต่ถ้ากำไรของ TIPCO ไม่ใช่ภาพมายา ก็น่าจะสู้แดดสู้ฝนได้ดีกว่านี้…จริงมั้ย..?
…อิ อิ อิ…